66.

kooskõlas oma eespool nimetatud 29. aprilli 2021. aasta resolutsiooniga Euroopa Parlamendi 2022. aasta tulude ja kulude eelarvestuse kohta a) võtab teadmiseks keskkonnajuhtimissüsteemi (EMAS) keskpika perioodi strateegia eelseisva läbivaatamise; kordab oma üleskutset muuta praegust CO2 heite vähendamise kava, et saavutada süsinikuneutraalsus 2030. aastaks, kasutades selleks ELi-sisest CO2 hinda; b) võtab teadmiseks, et EMASi üks peamisi sihtvaldkondi keskpikas perspektiivis on inimeste transpordist tulenevate heitkoguste vähendamine; kordab oma nõudmist, et sõitmist koosolekutele, mida saab väga hästi korraldada täieliku või osalise kaugosalusega, vähendataks mõistlikul määral, ning et kõigi ülejäänud sõitude puhul soodustataks üleminekut vähese CO2 heitega alternatiividele, tingimusel et see ei mõjuta õigusloome ega poliitilise töö kvaliteeti; c) väljendab heameelt Euroopa Parlamendi töötajate vabatahtliku kaugtöö laiendamise üle; kordab oma nõudmist eelistada hübriidkoosolekuid või täielikult kaugosalusega koosolekuid, kui need ei hõlma poliitiliste otsuste tegemist, näiteks kuulamised ja arvamuste vahetused või sise- ja ettevalmistavad koosolekud; kordab oma nõudmist, et kõigiks delegatsioonide ametlikeks lähetusteks loa saamise tingimuseks seatakse see, et nii ettevalmistavad koosolekud kui ka lähetusjärgsed infotunnid toimuvad täielikult kaugosalusega, ning et alates 2022. aastast antakse lähetuseks luba ainult delegatsioonidele, kellel on selleks õigus; kordab oma üleskutset juhatusele tagada, et parlamendikomisjonide erakorralisi koosolekuid korraldatakse Strasbourgis ainult erandjuhtudel ja need peavad olema nõuetekohaselt põhjendatud, enne kui need igal üksikjuhul heaks kiidetakse; d) tunneb heameelt lähetusi käsitlevate reeglite käimasoleva läbivaatamise üle; kordab oma nõudmist anda heakskiit vajadusepõhiselt ja kasutada võimaluse korral vähese CO2 heitega transpordiliike; kordab oma üleskutset vaadata samu põhimõtteid järgides läbi registreeritud assistentide lähetusreeglid; e) ergutab parlamendiliikmeid kasutama vähese CO2 heitega transpordivõimalusi; kordab oma üleskutset vaadata läbi parlamendiliikmete põhimääruse rakendusmeetmed, mis puudutavad liidu piires tehtavate reiside jaoks ostetud paindlike turistiklassi lennupiletite hüvitamist, välja arvatud nõuetekohaselt põhjendatud erandid; f) kordab oma üleskutset, et Euroopa Parlament teeks asjaomaste kohalike omavalitsustega ja eelkõige Brüsseli piirkonnaga tihedat koostööd, et olla säästva linnalise liikumiskeskkonna valdkonnas esirinnas ning võtta ennetav roll liikuvuskava GoodMove rakendamisel, eelkõige mis puudutab parkimiskohti; kordab oma nõudmist laiendada Euroopa Parlamendis teenistusjalgrataste süsteemi ning kasutada Brüsseli ja Strasbourgi vahel toimuvatel lähetustel parlamendiliikmete, töötajate ja registreeritud assistentide transpordiks ametiautosid; kordab oma nõudmist, et üksnes elektrisõidukitele eraldatud parkimiskohtade arvu asjakohaselt suurendataks; g) väljendab heameelt oodatava ettepaneku üle külastajate rühmi reguleerivad reeglid läbi vaadata; võtab teadmiseks meetmed, mida on võtnud vastutavad teenistused, et teavitada külastajate rühmi nende transpordi keskkonnamõjust; kordab oma nõudmist, et 2022. aastal kehtestataks motiveeriv reisikulude hüvitamise süsteem, mille aluseks on keskkonnamõju; nõuab, et läbivaadatud reeglid oleksid kooskõlas komisjoni teatisega Euroopa Parlamendile, Euroopa Ülemkogule, nõukogule, Euroopa Majandus- ja Sotsiaalkomiteele ning Regioonide Komiteele „Säästva ja aruka liikuvuse strateegia – Euroopa transpordivaldkonna edasise arengu suunad“ (COM(2020)0789), eelkõige selle teatise punktiga 9 ühisreiside kohta, ning kohandada külastusrühmade sõidukulusid vastavalt muutuvatele turuhindadele ja võimaldada teha muudatusi, et reisikulude turuhinna kõikumine ei tooks kaasa külastajate kaudset geograafilist diskrimineerimist; h) märgib, et käimas on teostatavusuuringud, et hinnata mitmele Brüsselis asuvale hoonele uute päikesepaneelide paigaldamise kulutasuvust, ning kordab ühtlasi oma üleskutset paigaldada Brüsselis 2023. aastaks katustele võimalikult suure potentsiaaliga päikesepaneelid; kordab oma nõudmist lõpetada fossiilkütustel põhinevate kütteseadmete ajakohastamine ning koostada fossiilkütuste järkjärgulise kasutusest kõrvaldamise tegevuskava koos konkreetsete vahe-eesmärkidega, mis võetakse vastu 2022. aastal, et vältida kasutuskõlbmatuid varasid, ning analüüsida soojuspumbasüsteemide ja muude asjakohaste tehnoloogiate kasutamise tulemuslikkust ja tõhusust kooskõlas EMASi eesmärkidega; kordab ühtlasi oma üleskutset asendada päritolutunnistuste-põhised hanked järk-järgult kohalike taastuvate energiaallikatega; i) tuletab meelde, et valdav enamik parlamendiliikmeid toetab seisukohta, et Euroopa Parlamendil peaks olema ainult üks asukoht, et tagada liidu maksumaksjate raha tõhus kasutamine ning täita enda kui institutsiooni kohustust vähendada oma CO2 jalajälge; tuletab meelde, et Euroopa Liidu lepingu kohaselt peab Euroopa Parlamendi asukoht olema Strasbourgis; märgib, et püsivate muudatuste tegemine nõuaks aluslepingu muutmist, mille jaoks on tarvis ühehäälset otsust; j) väljendab heameelt selle üle, et EMASi 2021. aasta tegevuskavas nähakse ette kohustuslik konsulteerimine keskkonnahoidlike avalike hangete kasutajatoega kõigi prioriteetsete tootekategooriate hankemenetluste puhul, kui seda peetakse asjakohaseks; kordab siiski oma nõudmist, et hangete puhul, mille maksumus ületab 15 000 eurot, oleks keskkonnahoidlike avalike hangete kasutajatoega konsulteerimine kohustuslik; k) tuletab meelde, et pärast juhatuse 2018. aasta otsust üldkulude hüvitise kohta võeti vastu seda puudutavad täiskogu otsused, ning kordab seetõttu oma nõudmist juhatusele teha 2021. aasta lõpuks üldkulude hüvitise reeglites muudatusi; l) palub juhatusel määrata selged ja õiguslikult kindlad standardid selle kohta, millistel juhtudel saab rikkumisest teatajaid, sealhulgas registreeritud assistente, kaitsta, ning need standardid avaldada; m) rõhutab vajadust vaadata läbi parlamendi personalipoliitika, et selles institutsioonis oleks võimalik kasutada ära kõikide parlamendi töötajate omandatud eksperditeadmisi; on seetõttu veendunud reeglite muutmise vajalikkuses, et kõikide kategooriate töötajad, sealhulgas parlamendiliikmete registreeritud assistendid, saaksid osaleda sisekonkurssidel, ning vajalikkuses koostada personaliarenduse kava, mis võimaldab parlamendil hoida kõnealustesse kategooriatesse kuuluvate töötajate eksperditeadmised institutsiooni teenistuses; n) avaldab kahetsust, et juhatus keeldub rakendamast täiskogul mitmel korral väljendatud tahet võtta meetmeid, et ühtlustada täielikult ametnike, muude avalike teenistujate ja registreeritud assistentide parlamendi kolme töökoha vaheliste ametireiside hüvitiste määrad; palub juhatusel selle küsimusega tegeleda, et ebavõrdsus kiiresti kaotada, ning võtta seoses kohaldatavate reeglite läbivaatamisega viivitamata meetmeid, mis on vajalikud õigusraamistiku muutmiseks; o) kordab oma esimeeste konverentsile esitatud üleskutset vaadata delegatsioonide tööd ja lähetusi väljapoole Euroopa Liitu reguleerivad rakendussätted uuesti läbi; rõhutab, et läbivaatamisel tuleks kaaluda võimalust, et registreeritud assistendid on Euroopa Parlamendi ametlikes delegatsioonides ja ametlikel lähetustel teatavatel tingimustel parlamendiliikmete saatjad; p) võtab teadmiseks juhatuse 8. veebruari 2021. aasta otsuse kaugosalemise korra ja hääletamise kohta; märgib, et kui president ei ole teinud otsust erakorralise olukorra kehtestamiseks, ei ole kaughääletus praegu võimalik; kordab oma nõudmist, et juhatus lubaks parlamendiliikmetel kasutada oma hääleõigust ema- või isapuhkuse või pikaajalise haiguse ajal või vääramatu jõu korral; q) võtab teadmiseks käimasolevad tööd WiFi taristu asendamiseks kolmes töökohas; nõuab uue taristu kiiret paigaldamist; r) tuletab meelde kolmandatest isikutest sõltuvate lahenduste kasutamisega kaasnevaid ohte infoturbele ja eraelu puutumatusele ning avatud lähtekoodiga tarkvara kasutamise positiivset mõju; rõhutab, et kasutajatel peaks olema võimalik parlamendi seadmetes kasutada avatud lähtekoodiga tarkvara ning et virtuaalsete koosolekute ja kiirsõnumite saatmise jaoks on vaja avatud lähtekoodiga detsentraliseeritud lahendusi; toonitab vajadust koolitada kasutajaid nõuetekohaselt, pöörates erilist tähelepanu küberturvalisusele; toonitab, et teabe võrdse levitamise toetamiseks kõigis ametlikes keeltes on vaja automaatset transkriptsiooni- ja tõlketarkvara; s) võtab teadmiseks pilvevalmiduse strateegilised suunised, mille juhatus võttis vastu 2020. aasta juunis; kordab oma nõudmist võtta meetmeid tagamaks, et parlamendi tarkvara ja digitaristu, sealhulgas pilvelahenduste hankimisel välditaks müüjaga seotuse efekti tekkimist nõuete abil, mis käsitlevad ülekantavust ja täielikku koostalitlusvõimet, ning kasutada avatud lähtekoodiga tarkvara ja eraldada sihtotstarbeliselt hankeid VKEdele ja idufirmadele; t) võtab teadmiseks teenused, mida mõned Euroopa Parlamendi bürood osutavad liidu mitteametlikes keeltes; nõuab, et juhatus analüüsiks, kuivõrd teostatav on (näiteks Euroopa Elamuskeskuste) teabematerjaliga varustamine eri liikmesriikide keelevähemuste, piirkondade ja kogukondade keeltes, ja hindaks selle maksumust; u) võtab teadmiseks oluliste välispoliitikat käsitlevate resolutsioonide asjaomase riigi ametlikku keelde tõlkimise ligilähedased kulud; kordab oma üleskutset sellised dokumendid tõlkida, et suurendada Euroopa Parlamendi välistegevuse mõju ja ulatust, ning tagada selleks piisavad assigneeringud; v) võtab teadmiseks projekti „Immersive Online Experience“ (veebikümblus) ja muu külastajatele kättesaadava veebipõhise tegevuse; palub, et liikmesriikide ja partnerriikide kodanikele ja elanikele otsitaks ja pakutaks võimalusi osaleda parlamendis korraldatavatel virtuaalsetel giidiga ekskursioonidel, et üldsus saaks institutsiooni tööst ja väärtustest parema ülevaate; w) kordab oma nõudmist, et juhatus teeks teatavaks oma otsuse Paul-Henri Spaaki hoone kohta, sealhulgas kulude üksikasjaliku jaotuse ja tõendavad dokumendid; x) tuletab meelde Euroopa Parlamendi liikmete põhimääruse artikli 27 lõikeid 1 ja 2 Euroopa Parlamendi loodud vabatahtliku pensionifondi kohta; y) võtab teadmiseks parlamendi võetud meetmed, et leevendada COVID-19 pandeemia mõju koristus- ja toitlustusteenuste osutajatele; kordab oma üleskutset juhatusele vaadata läbi parlamendi koristus- ja toitlustusteenuste allhankepoliitika;